سفر نامہ
اسحاق رحیم
گُڈّی بَہر
بَگّ ءَ پہ درْابول ءَ زھیر بیتگ
مارا پہ دشت ءِ گورگیں کُلّ ءَ
ما بَلّ ءِ بازار ءَ ترّ ءُ تابے کُت کَش ءُ کِرّانی باگ ھم چار اِتاں کہ سولر سسٹم ءِ سرا آپ دئیگ بئیگ اَتاں… بلّ ءِ شہر ءِ دُکّان ءُ بازار ءَ چہ ھمے زاھر اَت کہ ادا پیشی رنگ پَشت نہ کپتگ بلوچستان ءِ نگیگیں جاوراں بَلّ ھم لگاشتگ ءُ الکاپیں گوْرموشے داتگ…اگاں نہ بَلّ ھم وتی زمانگ ءَ ھرپیمیں سیاسی، چاگردی، علمی ءُ لبزانکی چِست ءُ ایرانی مرکزے بیتگ چہ ادا ناگمان ءِ پیمیں لبزانکی نبشتہ کاراں ردوم زُرتگ ءُ بلوچی ءَ جوْان تریں آزمانک ئے نبشتہ کُتگ اَنت… چہ ادا مُلّا مُراد ءِ پیمیں شاعر ودی بیتگ اَنت ءُ آئی ءَ
“کَنڈیں زنوک لُنٹ کاگدی‍ں
دنتان گُل ءِ مُرواردی‍ں
ءِ پیمیں گال کماتگ اَنت ءُ اے گال استاد نور ءِ توار ءَ پہ ھر بلوچ ءَ تاھیر دئے بیتگ اَنت… ھنچوش بَلّ ءِ ودی کُتگیں برکت علی سَجّاد اِنت آئی ءَ ھم گوں
اے کَئے اِنت پَمّن چو جَلاں بیتگ
نا بِزانت لاس ءُ تَلملاں بیتگ
ءِ رنگیں دستانگاں نام کَشِ اِتگ…
دستونک ءِ پِڑ ءَ بلوچی ءِ جوْانیں شاعر عید محمد عید ءُ آئی ءِ بچّ شرف شاد کہ بلوچی زبانے جوْانیں ادیبے آئی ءَ رجانکاری ءِ پِڑ ءَ بازیں لبزانکی کتاب چہ دری لبزانک ءَ رَجینتگ ءُ بلوچی ءِ بہر جوڈ کُتگ اَنت ھم بَلّ ءِ ودی کُتگین اَنت..
اھوال کاری ءِ پِڑ ءَ بھرام بلوچ ءِ پیمیں مردم ھم بَلّ ءِ بہر ءَ کپتگ اَنت کہ بہرام بی بی سی ءُ ڈان ءِ وڈیں جہانی مزنیں روتاک ءُ ریڈیواں گوں بندوک اِنت چہ بلوچستان ءِ جوْان ءُ زانتکاریں صحافیاں یکے زانگ بیت…
لال بخش آزاد ھم بَلّ ءِ بکشاتگیں سوگاتے ءُ بلوچی ءِ پوہ ءُ سوگہیں نبشتہ کاراں یکّے…
ادا بخشی بلوچ ءِ وڈیں مردم ھم ودی بیتگ کہ آئی ءِ گوادر ءَ جوڈ کُتگیں بخشی ھوٹل ءَ چہ ھمک بلوچ آشنا اِنت اے نام ء ھوٹلے بیتگ بلے پہ بلوچ لبزانت،شاعر، سازگر ءُ سیاسی مردماں بیٹک ءُ ٹکانہ یے بیتگ داں بخشی ءِ زند ءَ گودار ءِ تیاب ءِ لمب ءَ اے ھوٹل ءَ مدام یک ناں یک شاعر، ادیب، گشندہ ءُ سیاسی مردمے دست کپتگ کہ بخشی ءِ مہمان بیتگ… بخشی ءِ پَچیں رُو مدام پہ بلوچاں وداریگ بیتگ… بخشی ءِ نام ءِ دیم ءَ بلوچ پہ ھَکّ لگّوک بیتگ بخشی سرجم ءُ برجمیں بلوچے اَت آئی ءَ اگاں وت ءَ بلوچ گُشتگ تہ بلوچی کرز اِتگ… بژن کہ نپاداریں زند ءَ پہ بلوچیں بخشی ءَ ھم وپا نہ کُت لھتیں سال پیسر اے بامرد ماں گودار ءَ بیران بیت…
بلوچی زبان ءِ وشتواریں گُشندہ برکت بَلّ والا کہ گوں وتی جتائیں بلوچی رنگ ءَ سوت ءُ زھیریگاں الہان کنت ھم ھمے بَلّ ءِ زیکّیں چاگرد ءَ دیما آرتگ…
بلے ھیپ مرچی بَلّ ءَ ھر نیمگ ءَ بے تواری اِنت بَلّ ءِ کش ءُ کِرّانی کہیرانی شانتو ءُ کپوت ھم چہ پیشی کوکو ءُ نالگاں کَپتگ اَنت نی اگاں جنگل ءَ مُرگی برْمش ءُ چِڑکَہے ھم برے برے گوشاں کَپ ایت تہ گوستگیں باریگانی دِلسِندیں موتک ءُ زھیریگ اَنت بَلّ ءِ نصیب ءَ کپتگ اَنت…
زیکیں چاگرد ءِ ھمک پِڑ ءِ مہلونک درْگانز درْگونز بیتگ اَنت ءُ یکے پہ نیمگے ءَ شُتگ…
نہ گُرکانی سیچی ءَ عصا بِجّارے گواہ کَنت ءُ نہ سورِک ءَ نورمحسن ءُ خورشید نگْوری گِندگ بنت….
من ءَ لال بخش آزاد ءَ وتی میڈیکل اسٹور ءِ ایڈریس داتگ اَت کہ گوں بَلّ ءِ پُترگ ءَ اولی دُکّان اِنت دکّان من دیست آئی ءِ سرا “سارنگ میڈیکل اسٹور” نبشتہ اَت بلے ما ھنچیں وھدے بَلّ ءَ رستگ اتیں اے وھد ءَ گیشتریں دکّان بند اَتاں لال بخش آزاد ءِ اسٹور ھم بند اَت…
نٹورک ھم نیست اَت من آزاد ءِ برْات محمود ءَ رابطہ بہ کن آں من چار اِت اگاں ما محمود مہ گِندیں ءُ بہ روی‍ں بہ گِندے واجہ آزاد دل ءَ بہ کنت…پمیشکہ ما لوگ ءَ ھم ھالے گِپت بلے محمود دگہ جاگھے شُتگ ات… رندا پدا وت فون ئے کُت گوشت ئے من ڈنّ ءَ پکنکے ءَ بیتگ آں بلے اے وھد ءَ محمود ءِ فون اَتک ما چہ بَلّ ءَ دراتکگ اتیں… محمود ءَ ھم چو حاجی غلام ءَ مارا شپ ءَ دارگ ءِ بلوچی ڈڈّیں سلاھے جَت بلے مارا ھچ پیم دارگی نہ ات ما چہ محمود ءَ ھم پَہیلی لوٹ اِت…
سُبارگ ءَ ما پدا گوْھرگ ءَ الٰہی بخش ءِ گوْر ءَ شُتیں واجہ الٰہی بخش، آئی ءِ کماش حاجی اسحاق ءُ ایندگہ کماش ءُ ورنا مئے ودار کنگ اَتاں…
واجہاں شَرّیں رنگے ءَ مارا وش آتک ءُ بیا پہ ھیر کُت دیوان ءُ درگہ بیت شرّ ءُ الکاپیں سُبارگے گوں پَسی گوشت ءُ کباباں پہ شرپ مئے دیما آرگ بیت…
کماشیں حاجی اسحاق وت جہاں گَشت ءُ منی دابیں سفر کنوکیں مردے اَت پمیشکہ مارا زور دئیگ اَت ءُ گوشگ اَت سفر یک روچے ءَ وش نہ اِنت شما یک دو روچ بہ دار اِت منی چُکّ ءُ مردم شمارا مئے دمگ ءُ کوھاں پہ الکاپی ترّین اَنت… کوھاں برے برے شکار ھم بیت شمارا شکار ءَ ھم بر اَنت بلے من ءَ گوں ھمراھاں اشتاپ ات شپ ءَ پدا واتر کنگی اَت…
گوں کماش حاجی اسحاق کماش دادشاہ، الٰہی بخش ءُ ایندگہ واجہاں شَرّیں دیوانے کُت ءُ چہ سبارگ ءَ پد چہ واجہاں پہ مزن منّت زاری یے جازات گپت ءُ درکپتیں…
حاجی غلام ھم مئے نہ دارگ ءَ رازیگ نہ ات مارا تاں مزنیں پَندے پاد ھمرائی ءُ کُت ءُ تچک تریں راہ یے شون ئے دات…
ما چہ گوْھرگ ءَ دراتکیں اے بری مارا زھران چارگی اَت کہ سُہبی روگ ءَ ما آ نیمگ ءَ نہ شُتگ اتیں..
چہ لَکُّڑ ءِ ڈنّ ءِ راہ ءَ ما کوھانی میان ءَ آبادیں میتگ زھران ءَ شُتیں زھران دو سئے بازار اِنت بلے اے بازار ءَ کہ مئے سر کپتگ اَت کاھدا لال محمد بازار اَت ادا مئے شَرّیں دلپہکیں لبزانکی سنگتے واجہ محمود قادر بیتگ کہ گوستگیں سال ءَ بیران بیت.. اگاں نہ مرچی محمود ھرھال ءَ ما گِندوک کُتگ اَت..
زھران ھم چو دشت ءِ ایندگہ میتگاں بزّگی ءِ ارساں گوارگ اَت بی ایچ او ھاسپٹلے ھَست اَت ءُ ڈاکٹر گار اَت اسکول ءِ بلڈنگ کپتگ اَت بس نشانے ھست اَت…
لین ءُ آپے نام ءُ نشان نیست اَت.. آرسی ڈی سی گوادر ءَ شاباش اِنت مردماں سولر داتگ شپ ءَ بَلپے روک بیت ءُ روچے پنکایے بلکہ بہ چرّ ایت مردماں گواتے بہ جَنت….
(ھلاس)